*****

ΚΑΝΟΝΙΣΜΟΣ (ΕΟΚ) αριθ. 815/87 ΤΗΣ ΕΠΙΤΡΟΠΗΣ

της 20ής Μαρτίου 1987

που τροποποιεί τον κανονισμό (ΕΟΚ) αριθ. 765/86 σχετικά με τους τρόπους πώλησης βουτύρου από τα αποθέματα παρέμβασης που προορίζεται για εξαγωγή προς ορισμένους προορισμούς

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 773/87 (2), και ιδίως το άρθρο 6 παράγραφος 7,

Εκτιμώντας:

ότι το άρθρο 10 παράγραφος 2 του κανονισμού (ΕΟΚ) αριθ. 765/86 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 382/87 (4), καθορίζει την προθεσμία μέσα στην οποία ο πλειοδότης πρέπει να καταβάλει την τιμή που αναφέρεται στην προσφορά στον οργανισμό παρεμβάσεως·

ότι η πείρα που αποκτήθηκε έδειξε ότι δεν είναι αναγκαίο να προβλεφθεί προθεσμία, υπολογιζόμενη από την ημέρα ανάληψης του βουτύρου, για την πληρωμή της τιμής πώλησης· ότι πρέπει, κατά συνέπεια, να τροποποιηθεί το κείμενο του άρθρου 10 του κανονισμού (ΕΟΚ) αριθ. 765/86, καθώς και το άρθρο 6 παράγραφος 1 και το άρθρο 7 παράγραφος 2 του εν λόγω κανονισμού όσον αφορά τις εγγυήσεις δημοπρασίας και προορισμού·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 765/86 τροποποιείται ως εξής:

1. Στο άρθρο 6 παράγραφος 1, η πρώτη πρόταση αντικαθίσταται από το ακόλουθο κείμενο:

«Στα πλαίσια του παρόντος κανονισμού, η διατήρηση της προσφοράς μετά τη λήξη της προθεσμίας για την υποβολή των προσφορών και την πληρωμή της τιμής μέσα στην προθεσμία που προβλέπεται στο άρθρο 10 δεύτερο εδάφιο συνιστούν τις πρωτογενείς απαιτήσεις των οποίων η εκτέλεση εξασφαλίζεται από τη σύσταση εγγυήσεως δημοπρασίας ύψους 25 ECU ανά τόνο.»

2. Στο άρθρο 7, η παράγραφος 2 αντικαθίσταται από το ακόλουθο κείμενο:

«2. Συγχρόνως με τον καθορισμό των ελάχιστων τιμών πώλησης και με την ίδια διαδικασία, καθορίζεται το ποσό της εγγυήσεως που εξασφαλίζει την εκτέλεση των πρωτογενών απαιτήσεων όσον αφορά την ανάληψη του βουτύρου, μέσα στην προθεσμία που προβλέπεται στο άρθρο 10 δεύτερο εδάφιο, και την εξαγωγή, μέσα στην προθεσμία που προβλέπεται στο άρθρο 15, του βουτύρου ως έχει ή μετά τη μεταποίησή του και την άφιξή του στη χώρα προορισμού.

Σε περίπτωση μη τηρήσεως των υποχρεώσεων αυτών, η εγγύηση προορισμού που αναφέρεται στο πρώτο εδάφιο καταπίπτει για το σύνολο του ποσού της.

Το ποσό αυτό ισούται με τη διαφορά μεταξύ της τιμής παρέμβασης του βουτύρου που ισχύει την ημέρα λήξης της προθεσμίας για την υποβολή των προσφορών, συν 10 ECU ανά τόνο, και της τιμής που καταβάλλεται σύμφωνα με το άρθρο 10.»

3. Το άρθρο 10 αντικαθίσταται από το ακόλουθο κείμενο:

«Άρθρο 10

Ο πλειοδότης καταβάλλει στον οργανισμό παρέμβασης πριν από την ανάληψη του βουτύρου, για κάθε ποσότητα που προτίθεται να αποσύρει, το ποσό της τιμής που αντιστοιχεί στην προσφορά του.

Ο πλειοδότης προβαίνει στην πληρωμή της τιμής και στην ανάληψη του βουτύρου που του έχει κατακυρωθεί σε προθεσμία:

- 15 μηνών αν πρόκειται για πώληση μέχρι 150 000 τόνους βουτύρου,

- 18 μηνών αν πρόκειται για πώληση που υπερβαίνει τους 150 000 τόνους βουτύρου,

από την ημερομηνία σύναψης της σύμβασης πωλήσεως με τη χώρα προορισμού.

Αν η πληρωμή της τιμής δεν πραγματοποιηθεί μέσα στην προθεσμία που αναφέρεται στο προηγούμενο εδάφιο, με την επιφύλαξη να καταπέσει η εγγύηση που αναφέρεται στο άρθρο 6 παράγραφος 1 για το σύνολο του ποσού της, η πώληση ακυρώνεται για τις αντίστοιχες ποσότητες.

Η εγγύηση που αναφέρεται στο άρθρο 6 παράγραφος 1 αποδεσμεύεται αμέσως για τις ποσότητες για τις οποίες πραγματοποιήθηκε η πληρωμή της τιμής μέσα στην προβλεπόμενη προθεσμία.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τη δημοπρασία, της οποίας η προθεσμία για την υποβολή των προσφορών λήγει στις 24 Μαρτίου 1987.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Μαρτίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 78 της 20. 3. 1987, σ. 1.

(3) ΕΕ αριθ. L 72 της 15. 3. 1986, σ. 11.

(4) ΕΕ αριθ. L 36 της 7. 2. 1987, σ. 12.